|  |  |  |
| --- | --- | --- |
| ПРЕДМЕТ: **ИСТОРИЈА** | | |
| УЏБЕНИК: **Историја за 8. разред ОШ** | | ИЗДАВАЧ: **Дата Статус** |
| НАСТАВНИК**:** | |  |
| ЧАС БРОЈ**: 34** | ОДЕЉЕЊЕ**:** | ДАТУМ**:** |
| Наставна тема: | ЈУГОСЛАВИЈА У ДРУГОМ СВЕТСКОМ РАТУ (1941–1945) | |
| Наставна јединица: | 5.2. Покрети отпора и почетак устанка | |
| Тип часа: | Обрада | |
| Циљ часа: | Упознавање ученика са четничким и партизанским покретом отпора окупатору, њиховим настанком, организацијом, циљевима борбе и разликама међу њима које су довеле до грађанског рата. | |
| Очекивани исходи: | **На крају часа ученици ће бити у стању да:**   * опишу настанак и циљеве четничког покрета, * опишу настанак и циљеве партизанског покрета, * именују вође четничког и партизанског покрета, * дефинишу појам антифашизам, * упореде циљеве и организацију четничког и партизанског покрета и наведу битне разлике, * опишу узроке и почетак грађанског рата између четника и партизана, * објасне узроке стрељања у Крагујевцу, * објасне битку на Кадињачи и слом устанка у Србији. | |
| Облик рада: | Фронтални рад, индивидуални рад | |
| Наставне методе: | Монолошко-дијалошка метода, рад на тексту | |
| Наставна средства: | Уџбеник, табла, дигитални уџбеник | |
| Међупредметне компетенције: | Компетенција за учење, комуникација, рад са подацима и информацијама | |
| **ВРЕМЕНСКА СТРУКТУРА ЧАСА (ТОК ЧАСА)** | | |
| **Уводни део (5 минута):**  Наставник на табли пише следећа слова и тражи од ученика да открију скривени појам променом њиховог редоследа. Наглашава да се појам састоји од две речи чија су почетна слова подвучена.  Р Ђ Т Г Н А Р К С А И А  Затим од ученика тражи да објасне појам грађански рат и саопштава ученицима да је циљ овог часа да се упознају са четничким и партизанским покретом отпора окупатору, њиховим настанком, организацијом, циљевима борбе и разликама које су довеле до грађанског рата. Пише наслов лекције на табли.  **Главни део (30 минута):**  Наставник објашњава када је и како формиран равногорски покрет отпора, који су му називи и циљеви борбе и истиче да је вођа овог покрета био Драгољуб Михаиловић. Позива ученике да у себи прочитају биографију Драгољуба Михаиловића на **страни 115** уџбеника. Када заврше, поставља им следећа питања:   * Где се родио Драгољуб Михаиловић? * У којим ратовима је учествовао? * Које је функције обављао током Другог светског рата?   Затим објашњава када је и како формиран партизански покрет отпора, који су били његови називи и циљеви борбе и истиче да је вођа овог покрета био Јосип Броз Тито. Позива ученике да у себи прочитају Титову биографију на **страни 116**. Када заврше, поставља им следећа питања:  - Где се родио Јосип Броз Тито?  - Опишите његово учешће у Првом светском рату.  - Како се звала политичка партија коју је предводио?  - Које је функције обављао након Другог светског рата?  Описује затим почетак отпора окупатору, комунистички устанак, прве акције четника и устанак у Црној Гори и НДХ. Истиче да је Франц Беме војни заповедник у Србији издао наредбу да се за сваког убијеног Немца стреља 100 цивила, а за сваког рањеног 50 и објашњава стрељања у Краљеву и Крагујевцу.  Тражи од ученика да ураде први задатак у одељку ***Провери своје знање***, да попуне табелу која се односи на ова два покрета отпора, а затим да упореде и да наведу све разлике које су уочили између четничког и партизанског покрета отпора. Наглашава да су те разлике довеле до грађанског рата између ова два покрета. Објашњава како је формирана **Ужичка република**. Затим наводи састанке између Тита и Драгољуба Михаиловића на којима су преговарали о сарадњи, али истиче да ти преговори нису уродили плодом и да су разлике биле непремостиве. Већ 1941. године на територији Ужичке републике отпочео је и грађански рат.  Позива једног ученика да прочита *историјски извор* на **страни 120** уџбеника. Када заврши, поставља им питања која се налазе испод прочитаног текста.  Описује потом битку на Кадињачи и слом устанка у Србији.  Током излагања наставник кључне садржаје бележи на табли, а ученици у своје свеске.  **Завршни део (10 минута):**  Наставник позива ученике да усмено одговоре на питања из одељака ***Провери своје знање***, на **страни 122** уџбеника. Ученици се јављају и одговарају на питања, наставник прати и проверава тачност одговора.  Дели ученике на пет група и додељује им теме истраживање и израду PowerPoint презентације.   * прва група – Равногорски покрет * друга група– Драгољуб Михаиловић, * трећа група – Партизански покрет, * четврта група – Јосип Броз Тито и * пета група – Устанак против окупатора.   О теми која им је додељена треба код куће да направе PowerPoint презентацију коју ће презентовати осталим ученицима на следећем часу.  На крају часа наставник пушта ученицима **филм *Крвава бајка***који се налази у дигиталном уџбенику **на страни 119** као додатак ове лекције. Подстиче ученике да прокоментаришу одгледани филм и изнесу своје мишљење. | | |
| **ЗАПАЖАЊА О ЧАСУ И САМОЕВАЛУАЦИЈА** | | |
| Проблеми који су настали и како су решени: | | |
| Следећи пут ћу променити/другачије урадити: | | |
| Општа запажања: | | |

ИЗГЛЕД ТАБЛЕ

ПОКРЕТИ ОТПОРА И ПОЧЕТАК УСТАНКА

Два покрета отпора у Југославији у Другом светском рату – ЧЕТНИЦИ И ПАРТИЗАНИ

Ратна 1941. година:

* напади партизана и четника на немачке гарнизоне у Србији
* устанци оба покрета отпора против окупатора (угушени до краја године)
* устанак у Црној Гори и НДХ
* ослобођење Лознице – Јадарски четнички одред Веселина Мисите
* Ужичка република
* немачка офанзива на Србију (јесен) – битка на Кадињачи