|  |  |  |
| --- | --- | --- |
| ПРЕДМЕТ: **ИСТОРИЈА** | | |
| УЏБЕНИК: **Историја за 8. разред ОШ** | | ИЗДАВАЧ: **Дата Статус** |
| НАСТАВНИК**:** | |  |
| ЧАС БРОЈ**: 42** | ОДЕЉЕЊЕ**:** | ДАТУМ**:** |
| Наставна тема: | ЈУГОСЛАВИЈА У ДРУГОМ СВЕТСКОМ РАТУ (1941–1945) | |
| Наставна јединица: | 5.5. ЗЛОЧИНИ У ЈУГОСЛАВИЈИ ЗА ВРЕМЕ ДРУГОГ СВЕТСКОГ РАТА | |
| Тип часа: | Утврђивање | |
| Циљ часа: | Утврђивање знања о злочинима у Југославији током Другог светског рата, страдању Срба, Јевреја и Рома, логорима и ратној свакодневници. | |
| Очекивани исходи: | **На крају часа ученици ће бити у стању да:**   * наброје логоре у којима су страдали Срби у НДХ и логоре нацистичке Немачке у Србији, * опишу како је дошло до ратних злочина у Југославији у току Другог светског рата, * сагледају обим злочина у Југославији за време Другог светског рата и разумеју њихове последице. | |
| Облик рада: | Фронтални рад, индивидуални рад | |
| Наставне методе: | Монолошко-дијалошка метода, рад на тексту | |
| Наставна средства: | Уџбеник, табла, дигитални уџбеник | |
| Међупредметне компетенције: | Компетенција за учење, комуникација, рад са подацима и информацијама | |
| **ВРЕМЕНСКА СТРУКТУРА ЧАСА (ТОК ЧАСА)** | | |
| **Уводни део (5 минута):**  Наставник саопштава ученицима да ће се на овом часу утврдити знања о злочинима у Југославији током Другог светског рата.  Затим чита ученицима историјски извор, одломак из поеме *Јама* Ивана Горана Ковачића.  Поема „Јама“ настала је почетком 1943. године у Ливну где је песник видео трагове усташких злочина. Описује судбину младића који је прво мучен, гушен, ослепљен, затим везан жицом и бачен у јаму. Он случајно није убијен пред пад у јаму и добио је шансу да преживи. Стихови ове поеме налазе се и на споменику *Камени цвет* посвећеном жртвама Јасеновачког логора.  „Где је мала срећа, бљесак стакла,  Ластавичје гњездо, из вртића дах;  Где је куцај зипке, што се макла,  И на траку сунца златни кућни прах?“  Тражи од ученика да прокоментаришу ове стихове и пита их зашто се злочини над Србима у НДХ сматрају геноцидом.  **Главни део (35 минута):**  Наставник поставља следећа питања ученицима:   1. Који је био први логор основан у НДХ? 2. Наброј највеће логоре у НДХ. 3. Покажи на географској карти где се налази Јасеновац. 4. Опиши организацију Јасеновца. 5. Зашто су процене броја жртава различите? 6. Зашто број страдалих у Јасеновцу хрватска историографија умањује? 7. Опиши начине страдања јасеновачких жртава. 8. Када је ослобођен Јасеновац и зашто је тај датум важан?   Наставник пушта ученицима **филм *Јасеновац-логор смрти*** који се налази у дигиталном уџбенику **на страни 137**. Подстиче ученике да га прокоментаришу и изнесу своје мишљења. Затим ученицима поставља и следећа питања:   1. У којим логорима је страдало највише деце у НДХ? 2. У чему је значај Диане Будисављевић? 3. Наброј логоре нацистичке Немачке на територији Србије. 4. Шта је душегупка? 5. Дефиниши појам холокауст. 6. Где су и како страдали Јевреји у НДХ и у Србији? 7. Опиши ратну свакодневницу.   Наставник ученицима чита *историјски извор* о стратишту у Јајинцима. У селу Јајинци код Београда вршена су масовна стрељања логораша београдских логора до јесени 1943. године. У масовне гробнице сахрањивано је по више стотина лешева. Током зиме 1943-1944. године тела жртава су ископана и спаљена да би се избрисали трагови злочина. Овај посао обављали су логораши.  *„Како је већ било вече, то су нас затворили у једну собу, где је било 90 лица од којих 55 Јевреја и 35 Цигана. Од њих смо сазнали да ћемо радити на ископавању и спаљивању лешева лица стрељаних у Јајинцима. Сутрадан смо били изведени из собе и почели смо да радимо, под надзором и упутством Немаца. Наш посао се састојао у томе што смо ископавали раке и из рака вадили лешеве. Лешеве смо стављали на \*камару као што се ређају дрва, тј. прво један ред, па онда попреко други и тако редом. [...] На камару је стало око 700 лешева. Овако велики број лешева могао је да стане на тако малом простору, јер су лешеви били суви. Сама камара, ломача, била је подигнута од земље за једно пола метра и ми смо ту стављали дрва, а преко дрва посипали моторско уље; када је то било готово онда смо ломачу потпаљивали. Уље смо досипали све дотле, док се ватра не разгори. Пошто је ломача почела да гори нас преброје и тада смо ишли на вечеру. Вечеру смо добијали из самог логора на Бањици и њу су доносили Немци пошто нико други није имао приступа. Како је вероватно Немцима изгледало да посао не иде брзо то су нам сутрадан наредили да направимо две ломаче. [...] Овако смо радили све до мога бекства а ја сам побегао после 36 дана.“*  Сведочанство изнето пред Државну комисију за утврђивање злочина окупатора и њихових помагача 1945. године.  Наставник позива ученике да прокоментаришу прочитани текст.  **Завршни део (5 минута):**  На крају часа наставник ученицима задаје да за ДОМАЋИ ЗАДАТАК у свој **ИСТОРИЈСКИ РЕЧНИК** упишу кључне појмове и непознате речи са објашњењима из ове лекције.  Саопштава да ће на следећем часу радити тест знања. | | |
| **ЗАПАЖАЊА О ЧАСУ И САМОЕВАЛУАЦИЈА** | | |
| Проблеми који су настали и како су решени: | | |
| Следећи пут ћу променити/другачије урадити: | | |
| Општа запажања: | | |