
|  |  |  |
| --- | --- | --- |
| ПРЕДМЕТ: **ИСТОРИЈА** | | |
| УЏБЕНИК: **Историја за 8. разред ОШ** | | ИЗДАВАЧ: **Дата Статус** |
| НАСТАВНИК**:** | |  |
| ЧАС БРОЈ**: 21** | ОДЕЉЕЊЕ**:** | ДАТУМ**:** |
| Наставна тема: | ЈУГОСЛОВЕНСКА КРАЉЕВИНА (1918–1941) | |
| Наставна јединица: | 3.4. ВЛАДАВИНА НАМЕСНИШТВА | |
| Тип часа: | Утврђивање | |
| Циљ часа: | Утврђивање знања о политичким приликама у Краљевини Југославији након атентата у Марсељу тј. са владом Милана Стојадиновића, стварањем Бановине Хрватске и спољном политиком владе Цветковић–Мачек. | |
| Очекивани исходи: | **На крају часа ученици ће бити у стању да:**   * опишу значај и улогу Милана Стојадиновића, * објасне унутрашњу политику владе Милана Стојадиновића, * објасне зашто је дошло до Конкордатске кризе, * објасне зашто је створена Бановина Хрватска, * опишу одлике спољне политике владе Цветковић–Мачек, * разумеју зашто је Југославија приступила Тројном пакту, * тумаче прочитани одломак историјског извора и изведу закључке на основу прочитаног текста. | |
| Облик рада: | Фронтални, групни рад | |
| Наставне методе: | Монолошко-дијалошка метода, рад на тексту | |
| Наставна средства: | Уџбеник, табла, прилог са историјским изворима | |
| Међупредметне компетенције: | Компетенција за учење, комуникација, сарадња, рад са подацима и информацијама | |
| **ВРЕМЕНСКА СТРУКТУРА ЧАСА (ТОК ЧАСА)** | | |
| **Уводни део (10 минута):**  На почетку часа наставник саопштава да ће се на овом часу утврдити знања о политичким приликама у Краљевини Југославији након атентата у Марсељу.  Најпре свакој групи даје лист са одштампаним историјским изворима и тражи да погледају насловну страну дневног листа *Политика* од среде 10. октобра 1934. године.  На насловној страни овог броја, објављена је вест да је на краља Александра претходног дана извршен атентат. Наставник саопштава да *Политика* пише да је краљ последњим речима оставио аманет српском народу. Тражи од ученика да пронађу, прочитају и подвуку његове последње речи. Такође тражи да ученици прочитају вест о заседању владе након атентата и одлукама које је донела.  Подстиче ученике да дискутују о одлукама владе и о позиву који влада упућује народу.  **Главни део (30 минута):**  Наставник објашњава групама задатак. Ученици свих пет група треба да, из одељака лекције који им је додељен, формулишу по четири питања за квиз и запишу их. Додељује групама делове лекције исте као на претходном часу и саопштава да за рад имају 10 минута.  **Прва група** – уводни део, одељак *Влада Милана Стојадиновића* и биографија Милана Стојадиновића на **странама 66 и 67** уџбеника.  **Друга група** – одељак *Конкордатска криза* на **страни 67** и текст *За радознале* на врху **стране 68**.  **Трећа група** – одељак *Пад Милана Стојадиновића* и историјски извор на **страни 68**.  **Четврта група** – одељак *Бановина Хрватска* на **странама 68 и 69** уџбеника и  **Пета група** – одељак *Спољна политика владе Цветковић–Мачек* и биографија краља Петра на **странама 69 и 70** уџбеника.  Ученици састављају питања. Наставник их обилази, проверава и помаже им да што прецизније формулишу питања. Када заврше са радом, наставник најављује квиз. Позива ученике прве групе да читају редом питања која су забележили, а преостале четири групе одговарају. Прво питање упућују другој групи. Уколико друга група не зна одговор или погрешно одговори, одговара трећа група и тако редом. Затим друго питање упућују трећој групи, треће четвртој и четврто питање петој групи. Затим питања постављају ученици друге групе. Прво питање упућују трећој групи и тако редом док и пета група не постави своја питања.  Наставник прати редослед постављања питања и давања одговора, контролише исправност и потпуност одговора и бележи поене на табли. Проглашава победника и ученике те екипе награђује оценама.  **Завршни део (5 минута):**  Наставник тражи да ученици прочитају други историјски извор на листу који су добили– одговор председника југословенске Владе Драгише Цветковића на ноту коју је поводом приступања Југославије Тројном пакту упутио министар спољних послова Немачке Јоаким фон Рибентроп. Када прочитају поставља им питање:   * Шта је министар Рибентроп у име немачке Владе загарантовао Југославији нотом упућеном Драгиши Цветковићу?   На крају часа наставник ученицима задаје да за ДОМАЋИ ЗАДАТАК у свој **ИСТОРИЈСКИ РЕЧНИК** упишу кључне појмове и непознате речи са објашњењима из ове лекције. | | |
| **ЗАПАЖАЊА О ЧАСУ И САМОЕВАЛУАЦИЈА** | | |
| Проблеми који су настали и како су решени: | | |
| Следећи пут ћу променити/другачије урадити: | | |
| Општа запажања: | | |



ОДГОВОР ПРЕДСЕДНИКА ЈУГОСЛОВЕНСКЕ ВЛАДЕ ДРАГИШЕ ЦВЕТКОВИЋА НА НОТУ КОЈУ ЈЕ ПОВОДОМ ПРИСТУПАЊА ЈУГОСЛАВИЈЕ ТРОЈНОМ ПАКТУ УПУТИО МИНИСТАР СПОЉНИХ ПОСЛОВА НЕМАЧКЕ ЈОАКИМ ФОН РИБЕНТРОП:

*„Ваша Екселенцијо,*

*Приликом данашњег приступања Југославије Пакту трију сила, Ви сте изволели упутити ми ноту ове садржине:*

*„У име и по налогу Немачке Владе имам част саопштити Вашој Екселенцији следеће: Поводом приступања Југославије Пакту трију сила које је данас учињено, Немачка Влада потврђује своју одлуку да ће увек поштовати суверенитет и територијални интегритет Југославије.“*

*У име и по налогу Краљевске Југословенске Владе част ми је потврдити пријем ове изјаве коју је Краљевска Влада узела на знање.*

*Изволите примити, Господине Министре, уверење о моме дубоком поштовању.*

*Драгиша Ј. Цветковић, с. р.*