|  |  |  |
| --- | --- | --- |
| ПРЕДМЕТ: **ИСТОРИЈА** | | |
| УЏБЕНИК: **Историја за 8. разред ОШ** | | ИЗДАВАЧ: **Дата Статус** |
| НАСТАВНИК**:** | |  |
| ЧАС БРОЈ**: 38** | ОДЕЉЕЊЕ**:** | ДАТУМ**:** |
| Наставна тема: | ЈУГОСЛАВИЈА У ДРУГОМ СВЕТСКОМ РАТУ (1941–1945) | |
| Наставна јединица: | 5.3. ЈУГОСЛОВЕНСКО РАТИШТЕ 1942–1943. ГОДИНЕ  5.4. КРАЈ РАТА И ОСЛОБОЂЕЊЕ ЈУГОСЛАВИЈЕ | |
| Тип часа: | Утврђивање | |
| Циљ часа: | Утврђивање знања о ратним операцијама на југословенском ратишту и догађајима који су се одиграли 1942–1945. године, са завршним операцијама на југословенском ратишту и ослобођењем Југославије | |
| Очекивани исходи: | **На крају часа ученици ће бити у стању да:**   * наведу хронолошким редоследом догађаје на југословенском ратишту од 1942. до 1945. године, * наведу одлуке Другог заседања АВНОЈ-а и Светосавског конгреса, * опишу десант на Дрвар, * разумеју британску политику и схвате њен утицај на ток рата у Југославији, * објасне зашто је склопљен и шта је договорено Првим споразумом Тито–Шубашић, * објасне зашто су савезници бомбардовали Југославију, * опишу битку за Србију и ослобођење Београда, * опишу догађаје на Сремском фронту, пробој фронта и крај рата у Југославији, * опишу исход грађанског рата у Југославији, * именују најзначајније личности из националне историје које су учествовале у Другом светском рату. | |
| Облик рада: | Фронтални рад, индивидуални рад, рад у паровима | |
| Наставне методе: | Монолошко-дијалошка метода | |
| Наставна средства: | Уџбеник, табла, листићи са појмовима | |
| Међупредметне компетенције: | Компетенција за учење, комуникација, сарадња, рад са подацима и информацијама | |
| **ВРЕМЕНСКА СТРУКТУРА ЧАСА (ТОК ЧАСА)** | | |
| **Уводни део (5 минута):**  Наставник саопштава ученицима да ће се на овом часу утврдити знања о ратним операцијама на југословенском ратишту од 1942. до 1945. године, завршетку рата и ослобођењу Југославије као и завршетку и последицама грађанског рата између партизана и четника.  Затим ученицима поставља следећа питања и задатке:   1. Где је формирана слободна територија након преласка партизана у Босну? Покажи на географској карти планину Романију. 2. Објасните шта је Прва пролетерска бригада. 3. Опишите Игмански марш. Покажите на географској карти планину Игман. 4. На коју територију су немачке снаге извршиле офанзиву у априлу 1942. године? Покажите на географској карти Фочу, Зеленгору и Козару, као и правац кретања партизанске војске.   Наставник чита потом историјски извор, одломак из поеме *Стојанка мајка Кнежопољка*.  *Стојанка мајка Кнежопољка* је поема Скендера Куленовића настала 1942. године. Представља сведочанство ужаса који је задесио српски народ на Козари. Описује тугу мајке која је изгубила три сина (Срђана, Мрђана и Млађена) у непријатељској офанзиви 1942. године.  „Хоће мајка мртве да вас изљуби  па седам равних реди  - што Кнешпоље изроваше погани нерасти свеједи  нит ије  нит пије,  већ петама крвавим  Козаром, Просаром  по љешевима чепа црвавим  не би ли којег од вас познала  жалосна мајка Стојанка,  што вас је зимус пратила у акцију,  посвуноћ цјелцем батргала  и пругу тргала!“  Подстиче ученике да прокоментаришу стихове и и кажу какав су утисак на њих оставили.  **Главни део (25 минута):**  Наставник ученицима поставља следећа питања:   1. Опиши битку на Козари. 2. Зашто се за Козару каже да је била једно од највећих стратишта и пример етничког чишћења на простору Југославије? 3. Шта значи скраћеница АВНОЈ? 4. Када је и где одржано Прво заседање АВНОЈ-а? Наведи одлуке овог заседања. 5. Шта је био циљ операције *Вајс*? 6. Опиши прву фазу ове операције. 7. Када је отпочела друга фаза операције *Вајс*? 8. Опиши битку на Неретви. Зашто се битка на Неретви назива битком за рањенике? 9. Објасни циљ операције *Шварц*. Када је отпочела ова операција? 10. Опиши прву и другу фазу ове операције. 11. Опиши битку на Сутјесци. 12. Покажи на карти места битака на Неретви и Сутјесци. 13. Које су се личности истакле током ове офанзиве? 14. Зашто су Британци променили став према партизанском покрету? 15. Када је и где одржано Друго заседање АВНОЈ-а? 16. Наведи одлуке Другог заседања АВНОЈ-а. 17. Зашто је сазван Светосавски конгрес? Када и где је одржан? Наведи одлуке тада донете. 18. Који је шифровани назив имала операција која је предвиђала десант на Дрвар? 19. Када отпочиње десант на Дрвар? Како је завршена ова операција? 20. Како се звао председник југословенске владе са којим се састао Ј. Б. Тито? 21. Који споразум је том приликом потписан? Шта је постигнуто овим договором? 22. Наведите разлоге савезничког бомбардовања Југославије 1944. године. 23. Која места су настрадала током савезничког бомбардовања 1944. године? 24. Када су и како снаге Црвене армије ушле на територију Југославије? 25. Са којим покретом отпора су совјетске трупе сарађивале током битке за Србију? 26. Када је ослобођен Београд? 27. Ко је и када потписао Београдски споразум? Шта је том приликом договорено? 28. Опишите начин ратовања на Сремском фронту. 29. Између кога су вођене борбе на Сремском фронту? Када је пробијен Сремски фронт? Опишите догађаје који су уследили после његовог пробоја. 30. Када и којим догађајем је завршен Други светски рат у Југославији? 31. Где су вођене завршне борбе између четника и партизана? 32. Ко је победио у грађанском рату у Југославији?   **Завршни део (15 минута):**  Наставник затим дели сваком ученику по један листић са записаним једним појмом. Саопштава ученицима да сваки појам има свој пар. Сваки ученик треба да пронађе друга који има листић са појмом који је у вези или објашњава појам који је он добио. Када ученици пронађу свог пара, седају заједно у клупу. Наставник проверава да ли су ученици правилно упарили појмове. Затим позива парове ученике да прочитају своје појмове и објасне зашто су их довели у везу.  Предлози појмова: Битка на Неретви, битка за рањенике, Јајце, Друго заседање АВНОЈ-а, Светосавски конгрес, село Ба, Операција „Коњићев скок“, Десант на Дрвар, Споразум на Вису, Тито и Шубашић, 20. октобар 1944, Ослобођење Београда…  На крају часа наставник ученицима задаје да за ДОМАЋИ ЗАДАТАК у свој **ИСТОРИЈСКИ РЕЧНИК** упишу кључне појмове и непознате речи са објашњењима из ове две лекције. | | |
| **ЗАПАЖАЊА О ЧАСУ И САМОЕВАЛУАЦИЈА** | | |
| Проблеми који су настали и како су решени: | | |
| Следећи пут ћу променити/другачије урадити: | | |
| Општа запажања: | | |